Urmareste Modifică dimensiunea fontului: Play

Andreea Paul: Adevărul programului economic al PSD începe cu o minciunică



Aparent e o minciună mică, prin care domnul Dragnea cere amânarea reducerii de 1% a TVA-ului, de 7 eurocenţi la carburanţi şi de 1% a taxei pe clădirile speciale (taxa pe stâlp) - măsuri care ar fi trebuit să intre în vigoare de la 1 ianuarie 2017.



Toate aceste măsuri au fost votate în Parlament. Sunt amendamentele mele şi au fost votate în plen pentru că ele într-adevăr ar ajuta la creşterea puterii de cumpărare a românilor şi a mediului de afaceri: TVA de 19% de la 1 ianuarie 2017, eliminarea supraacizei la carburanţi şi a taxei pe stâlp la aceeaşi dată.



Suntem nu doar în faţa unei păcăleli electorale, deconspirată imediat după alegeri, o dezicere a stângii de ceea ce a promis românilor, dar şi în faţa unei succesiuni de păcăleli.



Prima dată, PSD a greşit când a fost la guvernare şi a introdus taxa pe clădirile speciale şi supraacciza pe carburant, măsuri care au lovit direct în buzunarele românilor, fie ei angajaţi sau patroni.



A doua oară, PSD a greşit pentru că nu a readus TVA la 19% în timpul guvernării sale de patru ani, deşi au criticat aspru şi constant decizia anti-criză luată în 2010. Dar nu au corectat-o.



A treia oară, PSD este neserios total şi acum refuză să aplice legea fiscală în vigoare. Aşadar, PSD i-a păcălit pe români sau, poate, domnul Dragnea "a primit nişte telefoane de afară" care nu-l mai lasă să apere capitalul autohton şi puterea de cumpărare a românilor. Una este socoteală înainte de alegeri, alta după primirea telefoanelor...



Toate acestea, chiar înainte de a începe efectiv guvernarea !



Iniţiativa parlamentară pentru reducerea acestor taxe îmi aparţine, aşa cum scriam mai sus. Dar nu pe mine mă loveşte puternic această amânare, ci pe români în mod direct.